CELEX: E2007P0011
Language: el
Date: 2007-12-19 00:00:00
Title: Αίτηση του Borgarting lagmannsrett (εφετείου Borgarting) για την έκδοση συμβουλευτικής γνώμης του Δικαστηρίου ΕΖΕΣ στην υπόθεση Olga Rindal κατά νορβηγικού κράτους, εκπροσωπούμενου από την αρχή απαλλαγών και προσφυγών σε θέματα ιατρικής θεραπείας στην αλλοδαπή (Υπόθεση E-11/07)

8.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/15
            
         Αίτηση του Borgarting lagmannsrett (εφετείου Borgarting) για την έκδοση συμβουλευτικής γνώμης του Δικαστηρίου ΕΖΕΣ στην υπόθεση Olga Rindal κατά νορβηγικού κράτους, εκπροσωπούμενου από την αρχή απαλλαγών και προσφυγών σε θέματα ιατρικής θεραπείας στην αλλοδαπή
   (Υπόθεση E-11/07)
   (2008/C 113/12)
   Με επιστολή, της 14ης Δεκεμβρίου 2007, του Borgarting lagmannsrett (εφετείου Borgarting), υποβλήθηκε αίτηση προς το Δικαστήριο ΕΖΕΣ, η οποία παρελήφθη από τη Γραμματεία του Δικαστηρίου στις 19 Δεκεμβρίου 2007, για την έκδοση συμβουλευτικής γνώμης στην υπόθεση Olga Rindal κατά νορβηγικού κράτους, εκπροσωπούμενου από την αρχή απαλλαγών και προσφυγών σε θέματα ιατρικής θεραπείας στην αλλοδαπή, σχετικά με τα ακόλουθα ερωτήματα:
   
               1.
            
            
               συμβιβάζεται με τα άρθρα 36 και 37 της συμφωνίας για τον ΕΟΧ και με το άρθρο 22 του κανονισμού (ΕΟΚ) αριθ. 1408/71 του Συμβουλίου η άρνηση κάλυψης των δαπανών θεραπείας στην αλλοδαπή η οποία θεωρείται διεθνώς από τον ιατρικό κόσμο ως πειραματική ή δοκιμαστική, όταν δεν αναγνωρίζεται δικαίωμα κάλυψης των εξόδων για τέτοια θεραπεία στο κράτος καταγωγής;
            
         
               2.
            
            
               έχει σημασία για την απάντηση που θα δοθεί στην ερώτηση αριθμός 1 το γεγονός ότι η ίδια η μέθοδος θεραπείας είναι διεθνώς αναγνωρισμένη και τεκμηριωμένη, παρά το γεγονός ότι χρησιμοποιείται αποκλειστικά για άλλες ιατρικές ενδείξεις αντί εκείνων που ισχύουν για τη συγκεκριμένη ασθενή;
            
         
               3.
            
            
               συμβιβάζεται με τα άρθρα 36 και 37 της συμφωνίας ΕΟΧ η άρνηση κάλυψης των δαπανών νοσοκομειακής περίθαλψης στην αλλοδαπή, εάν ο ασθενής μπορεί στο κράτος καταγωγής να λάβει προσφορά ενδεδειγμένης ιατρικής θεραπείας, αξιολογούμενης σύμφωνα με διεθνώς αναγνωρισμένες μεθόδους, εντός δικαιολογημένης από ιατρική άποψη προθεσμίας;
               Έχει σημασία, για την απάντηση στην ερώτηση 3, το κατά πόσον η κάλυψη αυτών των δαπανών μπορεί να απορριφθεί ακόμα και αν η θεραπεία στην αλλοδαπή θεωρείται ενδεχομένως πιο προηγμένη από τη θεραπεία στο κράτος καταγωγής;
            
         
               4.
            
            
               είναι ουσιαστικής σημασίας για την απάντηση που θα δοθεί στα προαναφερόμενα ερωτήματα το κατά πόσον:
               
                           α)
                        
                        
                           το κράτος καταγωγής δεν προσφέρει πράγματι τη θεραπεία που προσφέρεται στην αλλοδαπή;
                        
                     
                           β)
                        
                        
                           ο ασθενής δεν έλαβε πράγματι προσφορά της εν λόγω θεραπείας στο κράτος καταγωγής παρά το γεγονός ότι η συγκεκριμένη θεραπεία προσφέρεται στο κράτος αυτό;
                        
                     
                           γ)
                        
                        
                           ο ασθενής αποτέλεσε αντικείμενο εξέτασης στο κράτος καταγωγής, αλλά δεν του προτάθηκε συμπληρωματική χειρουργική θεραπεία επειδή το όφελος της εν λόγω θεραπείας δεν ήταν αποδεδειγμένο στην περίπτωσή του;
                        
                     
                           δ)
                        
                        
                           η εφαρμοζόμενη θεραπεία στην αλλοδαπή συνέβαλε πράγματι στη βελτίωση της κατάστασης της υγείας του ασθενούς;